Serbia tippklubid osalevad VTB ühisliiga superkarikaturniiril(3)
Serbia tippklubi Belgradi Partizan ning Balkani tuntuim talendivabrik Belgradi Mega Basket osalevad VTB liiga superkarika väljamängimisel.
Peale Venemaa vägede sissetungi Ukrainasse lõi suurem osa Euroopast meie idanaabritest lahku, muuhulgas lahkusid kõik Euroopa satsid nii jäähoki kui korvpalli ühisliigast. Näiteks korvpallis osalevad uuel hooajal VTB liigas kümme Venemaa, üks Valgevene ja üks Kasahstani klubi.
Kuid jätkuvalt ripsutavad venelastega tiiba Serbia meeskonnad. Septembri lõpus mängitakse välja Aleksander Gomelski nimeline VTB ühisliiga superkarikas. Seal osalevad möödunud hooaja ühisliiga neli parimat meeskonda Moskva CSKA, Kaasani UNICS, Peterburi Zenit ja Krasnodari Lokomotiv Kuban. Kvartett sai aga seltsi Serbiast, sest turniiril osalevad ka Euroliiga sats Belgradi Partizan ning Balkani tuntuim talendivabrik Mega Basket.